Under oppholdet ble Thor Heyerdahl oppmerksom på hvordan passatvindene og havstrømmene fra Amerika var avgjørende for øyas fauna og flora. Mange planter på øya så ut til å stamme fra Sør-Amerika. Han oppdaget også likhetstrekk i relieffer og steinstatuer fra Sør-Amerika og på Fatu Hiva. Hans teori om at Polynesia kunne ha blitt befolket østfra, begynte å ta form. På denne måten ga oppholdet på Fatu Hiva retningen for Thor Heyerdahls liv og virke.